Reeva se ouers: ‘Hoekom het hy haar nie laat wegstap nie?’June Steenkamp op 12 September 2014 in die hof Foto: Alon Skuy/Times Media Group/Pool Reeva Steenkamp se ouers het in ŉ onderhoud met ŉ Australiese tele visiekanaal gesê hulle is verlig omdat die besluit om Oscar Pistorius op korrektiewe toesig vry te laat, teruggetrek is. June en Barry Steenkamp het aan die program Seven’s Sunday Night gesê Oscar het hul lewens vernietig en Reeva se lewe en kans op ŉ toekomstige huwelik en baba geneem. Die egpaar het ook gesê Oscar het sedert sy skuldigbevinding probeer om met hulle kontak te maak, maar hulle is nie gereed om met hom te praat nie. “Ek sal aan hom sê ek wil net hê hy moet besef dat hy ons lewens vernietig het,” het June gesê. Volgens June het sy een keer met Oscar gepraat toe Reeva haar van sy motor af gebel het en gesê het sy is bang aangesien hy glo teen 200km/h gery het. “[Ek het gesê] as jy my baba seermaak sal ek jou laat doodmaak.” Maroela Media het vroeër berig dat Pistorius se vrylating op korrektiewe toesig op die laaste nippertjie teruggetrek is. Pistorius sou Vrydag op korrektiewe toesig vrygelaat word, maar Michael Masutha, minister van korrektiewe dienste, het Woensdag die besluit na die paroolhersieningsraad terugverwys. Masutha het gesê die besluit is te vroeg geneem aangesien Pistorius eers vanaf 21 Augustus in aanmerking kan kom vir moontlike vrylating. Pistorius het teen Vrydag presies tien maande – ŉ sesde – van sy vyf jaar-vonnis uitgedien. June het aan Seven’s Sunday Night gesê tien maande agter tralies is nie genoeg nie. “Hoe kan tien maande genoeg wees? Hy het haar doodgemaak. Hy erken hy het haar doodgemaak. Sy is dood. Hoekom het hy haar nie net laat wegstap nie? Hoekom?” het sy gesê.